VR ja RAU ry löysivät keskusteluyhteyden sunnuntaina 6.10. ja työtaistelun tultua perutuksi sopivat neuvottelujen jatkamisesta.

Veturinkuljettajien työnseisaus pysäyttää junaliikenteen. Laura Kähkölä

Veturinkuljettajien työtaistelu oli lähellä pysäyttää pääkaupunkiseudun junaliikenteen maanantaina. Sunnuntaina annettu ilmoitus työnseisauksesta kuitenkin peruttiin.

VR ja RAU ry löysivät keskusteluyhteyden sunnuntaina 6.10. ja työtaistelun tultua perutuksi sopivat neuvottelujen jatkamisesta.

Tavoitteena on, että lähijunaliikenne sujuu normaalisti maanantaina 7.10.

Helsingin VR lähiliikenneyksikön veturinkuljettajat olivat järjestämässä työnseisauksen vastalauseena työnantajan tulkinnalle ja toiminnalle. Veturinkuljettajien mielestä työnantaja ulottaa direktio-oikeutensa työntekijän vapaa-ajalle.

Tiedotteen mukaan veturinkuljettajien työnantaja oli päättänyt ottaa käyttöön toimintamallin, jossa niin sanotun heittovuoron työntekijä on velvoitettu vapaapäivänään, vuosiloman tai sairausloman aikana, ilman korvausta tai muuta vastiketta, käyttämään työvälineitä ja työnantajan tietojärjestelmiä tulevan työvuoron ajankohdan selvittämiseksi.

Kuljettajat katsoivat työnantajan tietojärjestelmien ja työvälineiden käytön työksi, josta on saatava työaika. Vaihtoehtoisesti työnantajan on ilmoitettava työt kuten asia on työehtosopimukseen kirjattu ja sovittu tähän asti. Veturinkuljettajat katsoivat, että työnantajan tulkinta antaa työnantajalle oikeuden siirtää monia muitakin, tietojärjestelmiin liittyviä tehtäviä vapaa-ajalla tehtäviksi.

– Veturinkuljettajan työ on turvallisuuskriittistä raskasta kolmivuorotyötä, jota tehdään kaikkina vuorokaudenaikoina. Vapaa-aika on kuljettajalle elpymistä, jolloin on ensiarvoisen tärkeää, että heittovuorossa olevat, jotka jo muutenkin uhraavat vapaa-aikaansa siihen, että ovat valmiita lähtemään työvuoroon minimissään 7 tunnin varoajalla, eivät joudu tekemään ylimääräisiä työtehtäviä vastikkeetta, tiedotteessa perusteltiin ennen tietoa lakon peruuntumisesta.

Veturinkuljettajien mukaan asiasta oli yritetty neuvotella viimeiseen asti, mutta työnantaja ei ole halunnut neuvotella.

Palta: Laiton lakko

Palvelualojen työnantajat Palta totesi omassa tiedotteessaan lakon laittomaksi. Työnseisaus olisi vaikuttanut merkittävästi pääkaupunkiseudun lähiliikenteeseen ja hankaloittaa matkustajien arkea.

– VR:ssä on osana järjestelmäuudistusta luotu uusi toimintamalli lähiliikenteen niin sanotuille heittomiehille ilmoitettavien työvuorojen välineestä. Aiemmin työvuorot on ilmoitettu tekstiviestillä tai soittamalla puhelimitse, ja yhtiössä on nyt päätetty siirtyä käyttämään vuoroista ilmoittamiseen erillistä sovellusta tekstiviestin sijaan. Ilmoitus tulee kuitenkin myös jatkossa veturinkuljettajien puhelimeen, Paltan neuvottelujohtaja Janne Laitinen selitti tilanteen taustaa tiedotteessa.

Palta pitää veturinkuljettajien menettelyä moitittavana.

– Alalla on tällä hetkellä voimassa Paltan ja RAU:n välinen työehtosopimus. Työehtosopimuksiin liittyvät erimielisyydet pitäisi käsitellä sitä varten sovituissa menettelyissä ja asiaan liittyvä menettely on tällä hetkellä kesken. Työtaisteluiden aloittaminen kesken neuvotteluprosessin rikkoo vakavasti vallitsevaa tapaa ja on erityisen moitittavaa. Pahoittelemme matkustajaliikenteelle aiheutuvaa haittaa ja teemme Paltassa kaikkemme, jotta tilanne saadaan ratkaistua mahdollisimman pian.

RAU moittii VR:n toimia

Myös Rautatiealan Unioni julkaisi asiasta oman tiedotteensa. Sen mukaan työnseisaukseen olisivat osallistuneet myös Riihimäen VR lähiliikenteen veturinkuljettajat.

Rautatiealan Unionin RAU:n puheenjohtaja Tero Palomäki sanoo olevansa äärimmäisen pettynyt VR:n henkilöstöpolitiikkaan, jossa yhteistoimintalakia käytetään pelkästään lyömäaseena henkilöstöä kohtaan eikä vuoropuhelun ja yhdessä tekemisen edistämiseen.

– Yhteistoiminnan tasosta kertoo paljon, että yhtiössä on kehitelty uusia tietojärjestelmiä, mutta kehitykseen ei ole otettu henkilöstöä mukaan vaan tuotu pöytään valmis ratkaisu ja ilmoitettu, että tämä me ollaan ostettu ja nyt se otetaan käyttöön.

Rautatiealan Unioni RAU kertoo vaatineensa työehtosopimuksen vastapuolta Palvelualan työantajat Paltaa puuttumaan jäsenyrityksensä toimintaan, koska tilannetta ei ole saatu ratkaistua työehtosopimuksen mukaisesti VR-Yhtymän sisällä.

– VR hakee tässä säästöjä siirtämällä toimiston työtehtäviä veturinkuljettajille vapaa-ajalla tehtäväksi ilman korvausta, vähän samaan tapaan kuin lipunmyynnissä on siirrytty itsepalveluun erilaisten sovellusten kautta. Työnantajan työnjohtovalta ei kuitenkaan ulotu työntekijöiden vapaa-aikaan, joten VR:n menettely ei ole lainsäädännön mukainen ja se on työehtosopimuksen vastainen.

– Työehtosopimuksessa on nimenomaan sovittu, että työantaja ilmoittaa työt. Työntekijän tarkastamisvelvollisuus ja työaikakorvaus töiden tarkastamisesta poistettiin työehtosopimuksesta vuonna 2011.

Päivitetty 6.10. kello 19.05 Paltan ja RAU:n tiedotteiden tiedoilla.

Päivitetty 6.10. kello 22:08 tieto lakon peruuntumisesta.